Найден Вълчев
Българска земя

chitanka.info

Ясно слънце свети

в твойте небеса,

бляска из полята

сребърна роса

и люлеят гриви

ранните нивя:

Хубава си пролет,

българска земя!

Юли. Юли. Юли.

Хлябът се пече.

Син синигер мъти

в дюлево дръвче,

трепка над житата

златна мараня:

Хубава си лете,

българска земя!

А септември слиза

златен, тих, богат —

празничен и щедър

сбира стар и млад.

Ритлите са пълни.

Виното преля.

Хубава си есен,

българска земя!

Светъл сняг покрива

твойте равнини,

звънкат из селата

весели шейни

и блести Балкана

с блясък на кама.

Хубава си зиме,

българска земя!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.